In die begin het God …
Daar is seker nie 'n vers in die Bybel wat u beter ken as hierdie een nie. Let op. In die begin het God twee afsonderlike plekke geskape, die hemel en die aarde. Met elkeen van die twee het God 'n besondere doel gehad wat ons moet begryp as ons die Bybel wil verstaan. Daar was diegene aan wie God 'n aardse hoop gegee het en aan andere 'n hemelse hoop.
Die Bybelse hoop is nie van 'n mens afhanklik nie. Dit is ook nie aards nie en is daarom gans anders. Dit ís Jesus Christus. Ef. 2:12 beskryf die toestand van al die nasies van die wêreld - soos ons - wat nie deel van Israel was nie. Voor hierdie nuwe bedeling van genade aangebreek het, was die Efesiërs nie net as gevolg van hulle eie sonde uitgesluit nie; hulle was veral uitgesluit omdat daar vir hulle geen hoop was nie. Hulle was aan die verkeerde kant van die muur van skeiding wat tussen Israel en die nasies gestaan het!
Daarom weet dr. Boesak ook nie of hy nou na sy jaar in die tronk politikus of predikant moet word nie - die opsies is vir hom presies dieselfde. En moet nie net vir arme dr. Boesak daarvan beskuldig nie. Ook dr. Dawie de Villiers het jare gelede toe hy die preekstoel vir die politiek verruil het, reeds gesê dat hy nou met dieselfde werk voortgaan; sy gemeente word nou net 'n bietjie groter. Baie Christene het geen benul meer van die verskil tussen die hemel en die aarde nie.
"Die regverdiges sal die aarde besit en vir ewig daarop woon" (Ps. 37:9,11,29).
Maar die kerk se hoop in die Bybel is gans anders. Ons is nou reeds hemelburgers. Fil. 3:20 bevestig dit. Die implikasie hiervan is dat ons ons Verlosser uit die hemel verwag. Ek het geen begeerte na hierdie aarde nie en ek verwag Jesus om my hieruit te kom verlos. Solank ek nog hier is, is my liggaam "vernederd" (Fil. 3:21) en hiermee kan ek nooit tevrede wees nie. Nie alleen is my liggaam onderhewig aan siektes en afmatting nie, maar dit is geestelik ook nie perfek nie. Ek het die sonde oorwin deur die gawe van Christus sodat dit nooit weer oor my sal heers nie, maar die teenwoordigheid van sonde en die lokstem van Satan en die wêreld is nog daar ("Ek sien 'n ander wet in my lede wat stryd voer teen die wet in my gemoed" - Rom. 7:23. "Die vlees begeer teen die Gees en die Gees teen die vlees" - Gal. 5:17).
En helaas sê Ef. 2:6 dat ons reeds saam opgewek is en saam in die hemele sit in Christus Jesus. Dit is die posisie wat elke Christen nou reeds het - in die hemel en nie op die aarde nie. Maar ons ervaar dit nie nou nie. Ons ervaar die vernedering van hierdie wêreld. Tog is dit geweldig noodsaaklik dat ons die Skrif sal leer en meer sal hoor van ons hemelse posisie sodat ons dit deur die geloof kan opeis. Te veel Christene soek na hemelse ervarings. Vergeet daarvan. Laat die kennis en geloof die siel versadig en laat dit die ervaring van vernedering temper sodat ons na die hemel sal verlang. Onthou: Ons word nooit opgeroep om te leef vanuit ervarings nie, maar vanuit die geloof.